افغانستان اسلامی جمهوریتینینگ جمهور رئیسی محمد اشرف غنی، بوگون کیچ سعودیه عربستانینینگ زیارتیدن اولکهگه قیتگن حاجیلرنینگ سونگگی کاروانی بیلن اوچرهشدی.
حامد کرزی خلق ارا هوا قونالغهسیده اوشبو اوچرهشووده، ایلک بار افغانستان حج و اوقاف وزیرلیگینینگ سرپرستی مولوی عبدالحکیم منیب گپلهشدی. او، افغانستانلیک حاجیلرگه مخصوص اعتبار قرهتیلگنی اوچون جمهور رئیسگه منتدارچیلیک بیلدیردی. اونینگ سوزلریگه کوره، اوتمیشگه قرهگنده جاری ییلده مملکت حاجیلرینی ییتکزیش، آلیب کیلیش و خذمت کورسهتیش بولیملرگه دییرلی اوزگریش کیلگن.
بو ییل افغانستانلیک حاجیلر ۲۵ کون ایچیده بیت الله شریفگه ییتکزیلگنی توغریسیده اشاره قیلگن منیب، بولر ۳۸ کون ایچیده حچ مراسمینی بجرگنلری همده بو ییل حج پروسهسی کامیاب ایکنینی تیلگه آلدی.
کیینچهلیک حاجیلر نمایندهلیگیده حاجی علی عطایی و حاجی امین الله ازرهلر صحبت قیلیب، حاجیلرنینگ سونگگی کاروانی کرزی خلق ارا هوا قونالغهسیده جمهور رئیس تامانیدن خوش قرشیلیب آلینگنی اوچون منتدارچیلیک قیلیشدن تشقری، قرآن عظیم الشان ختملرینی اویوشتیریش بیلن افغانستانده دایمی تینچلیک و برقرارلیک تامین بولیشی اوچون دعا قیلدیک دیدیلر.
حج لایحهسیگه دییرلی اعتبار قرهتیلیشی حقیده اورغولهگن مذکور حاجیلر، کیلگوسی ییللرده بو لایحه کوپراق موفقیت بیلن عملگه آشیریلیشی اوچون اوزاق مدتلی برنامه نظرده توتیلیب حاجیلرگه دییرلی قولهیلیک یرهتیلشینی طلب قیلدیلر.
سونگ جمهور رئیس محمد اشرف غنی سوزلهشیب افغانستانلیک حاجیلرنی خوش کیلدینگیز دیب، سیزلرنی خوش قرشیلیب آلیش مین اوچون بویوک بیر فخر دیدی.
مملکت حاجیلرینینگ قیلگن طاعت و عبادتی الله نینگ درگاهیده قبول بولیشی بارهسیده امید بیلدیرگن جناب غنی، سیزلرنینگ دعالرینگیز و قیلگن عبادتینگیز برکتی بیلن مملکتنینگ قیرق ییللیک اوروشی اداغیگه ایریشیشگه باعث بولیشنی الله دن سورهیمن دیدی.
جمهور رئیس غنینینگ سوزلریگه کوره، حج پروسهسی کوپراق اداره مدیریتگه ضرورتی بار و بو حقده اوزاق مدتلی لایحه نظرده توتیلگنینی ایتدی. حج پروسهسی موفیقیت بیلن آلغه آلیب باریلیشی فقط ارشاد، حج و اوقات وزیرلیگینینگ بورچی ایمس بو خصوصیده دولتنینگ برچه ادارهلری همکار بولیشی لازم دیدی جناب غنی. او، حاجیلرگه کوپراق قولهیلیک یرهتیلیشی اوچون کمپلر و بولرگه تورهدیگن جای و ییتکزیش لایحه اصلاح قیلینهدی و آریانا شرکتی هم ایاققه تورهدی.#
pes_Arab azb_Arab azb_Arab azb_Arab azb_Arab azb_Arab urd_Arab pes_Arab